Спондж Боб Квадратни гащи

„Спондж Боб Квадратни гащи“ (на английски: SpongeBob SquarePants) или просто „Спондж Боб“ е американски анимационен сериал, в който се разказват смешни и забавни истории за едноименния герой и приятелите му, които живеят в Атланческия океан – град Бикини Ботъм.
Много от идеите на сериала произлизат от непубликуван образователен комикс, озаглавен „Междузвездната зона“, който Хиленбург създава през 1989 г. Той започва да развива Спондж Боб Квадратни гащи в телевизионен сериал през 1996 г. след отмяната на Rocko's Modern Life. Той се обръща към Том Кени, който работи с него по тази поредица, за да озвучи главния герой. SpongeBob първоначално носи името SpongeBoy, а сериалът се казва SpongeBoy Ahoy!; и двете са променени, тъй като името вече е запазена търговска марка.
Спондж Боб е домакинска гъба, която живее в морски ананас. Съседи са му неговият приятел Патрик (морска звезда) и Сепия, който не харесва Спондж Боб и Патрик и понякога иска да се изнесе. Освен с Патрик, Спондж Боб е приятел и с катерицата Санди. Спондж Боб има учителка по кормуване – г-жа Пъф (риба балон), но никога не успява да мине изпита. Той работи като главен готвач при г-н Рак в ресторанта „Хрупкавият Рак“, заедно със Сепия, който е касиер. г-н Рак има дъщеря тийнейджърка на име Перла, която е кит. Кръвният враг на г-н Рак е Планктон, който много обича ракбургери и се опитва по всевъзможни начини да открадне тайната рецепта за тях. Планктон работи в заведението „Вонящата кофа“, където почти никога няма клиенти. Спондж Боб има морски охлюв на име Гари за домашен любимец и е винаги в добро настроение, което често дразни Сепия. Сепия обича да си почива и да свири на кларинет, но точно тогава Спондж Боб и Патрик го канят на любимото си занимание – лов на медузи, което той отказва, или играят шумно, което го дразни.
В Бикини Ботъм живеят и още риби, които се занимават със своите работи.
През 2004 г. излиза „Спондж Боб Квадратни гащи: Филмът“. Бюджетът е 30 милиона долара, а приходите 104,2 милиона.
През 2015 г. излиза филмът „Спондж Боб: Гъба на сухо“.
През 2020 г. излиза филма „Спондж Боб: Гъба беглец“.
В България сериалът се излъчва от 3 септември 2007 г., като част от детската програма на Диема Фемили, всеки делничен ден от 16:10 през първите две седмици, а от третата в 16:15, с български дублаж и завършва излъчването си на 16 април 2008 г. На 9 март 2009 г. започва повторно излъчване, всеки делник от 08:00, а от 21 април от 07:55. По-късно започва да се излъчва от 08:20, а последният излъчен епизод от повторенията е на 24 август. На 5 октомври 2010 г. започва още веднъж, всеки делничен ден от 06:20 и завършва на 4 април 2011 г. Излъчени са първите шест сезона.
От 25 април 2011 г. се излъчва по Super 7, всеки делничен ден от 14:00 по два епизода и през уикенда от 14:00 по четири епизода. От 2013 г., в края на април осми сезон се излъчва като премиера всеки делничен ден от 14:00 по един епизод и през уикенда от 13:00 по пет епизода. Дублажът е същият като на Диема Фемили. Излъчени са първите шест сезона, като всички споменавания на Диема са изтрити. След това са излъчени премиерно седми и осми сезон.
От 4 ноември 2013 г. се излъчва по локалната българска версия на Nickelodeon. Повторенията на епизодите също се излъчват по локалната версия на Nicktoons в средата на юни 2019 г.
През 2013 г. започва излъчване по Comedy Central Extra с български субтитри от 14:30. От средата на 2016 г. вече се излъчва от 15:30, в събота и неделя от 07:00 по седем епизода, а през делничните дни по три епизода.
На 5 януари 2017 г. е излъчен и по интернет платформата на bTV Voyo.bg, заедно с „Малкото пони: Приятелството е магия“. Дублажът е войсоувър в студио VMS, където е дублиран единствено от първи сезон.
През 2021 г. сериалът е достъпен в HBO GO, и през 2022 г. се премества в HBO Max, но по-късно е премахнат.
В края на 2022 г. е достъпен в стрийминг услугата SkyShowtime.